**Autor: Alžběta Papiková**

od nervov zjem policajtov

od nervového zrútenia nemám ďaleko

dnes choď domov radšej pešo

nějaký crazy blázen podpálil město

zhorela mi duša

od bicykla

hrozne sa bojím chodiť dolu kopcom

\_\_\_\_\_\_\_\_\_\_\_\_\_\_\_\_\_

zo skorých plodín sa snažil

nakŕmiť svoje zvieratá

nikto mu nepovedal že

prasatá už stihli upiecť

bola zima

proso na novo zasial

a čakal na prvý mráz

či prvý jarný vánok

čakal v rade na mandarinky

boli vianoce

z nedovarených zemiakov

nikdy dobrý šalát nebude

odpovedala mu jeho žena

ktorá už dávno jeho úrodu pozbierala

na obed budú tvoje obľúbené jedlá

plieskance s obzerancami

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zachráň posledný mach na poslednom strome

MACH JE ZELENÝ

zelenější by hádam bol ak by ľudia už konečne dali pokoj zo stromov treba zoškrabať a natrieť veganským mliekom vápenným mliekom

posledné zvyšky spolunažívania

MACH JE ZELENĚJŠÍ

ešte zelenější by hádam bol ak by si sa ho dotkol

jemne

na stromoch treba ustlať posteľ pre návštevu tak vzácnu,

že ti o nej nepoviem

MACH JE NAJZELENĚJŠÍM

chceš aby bol ešte viac zelenější?

tak odíď

chceš zachrániť posledný mach na poslednom strome dobre

pod podmienkou, že so sebou vezmeš všetkých PS: na internete som objavila středne zelený mech

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ty si na druhej strane lesa

a ja niekde na úpätí posledných stromov

vzdušnou čiarou sme tak blízko

bližšie ako sa zdá

opísala by som ťa ako obyčajného človeka si taký ako každý iný

a predsa si ma začaroval

ako si to spravil doteraz neviem

moje dlhé vlasy si každé ráno

zapletám do dlhých vrkočov

milujem vodu

hlavne tečúcu

taká ktorá tečie z temného zákutia

toho najtemnejšieho stredu začarovaného kruhu v tom kruhu uprostred je peň

presnejšie sťatý strom

vraj tam niekedy stávala vŕba

mala dlhočizné konáre

zakrútené do špirál

z mladého prútia si ľudia ako ty

vyrábali krídla

z času na čas sa k tej vŕbe chodil

niekto vyplakať

vŕba ho objala

vždy

počúvala

snažila sa byť najtichšie

aby neprerušila tok myšlienok

vŕba bola nadšená

určite bola

keby vedela rozprávať a písať

alebo keby poznala tvoj jazyk

určite by ti to povedala

vyrezala by si to do kôry

ostalo by to tam navždy

navždy ako najviac ľudské slovo forever vytetované na ramene nejakého borca

lenže ona nepoznala tie slová

jediné čo v tvojich očiach vedela bolo počúvať a objímať

dal si jej priestor?

ona ho už mala všakže

jej miesto bolo uprostred temného kruhu ktorý pripomínal roh alebo kút

nemala čas na seba aj keď rástla čas musela mať na iných

hovoríš si prečo ti to rozprávam? lebo tento príbeh je o nás dvoch ľudia sú ty a ja som vŕba

nadšená z teba

z toku myšlienok sa stala rieka z môjho priestoru sa stal kruh

z mojich rúk sa stali konáre

a to tetovanie tam ostalo navždy

teraz čakám na sťatie

nech zo mňa vyrobia dvere

dvere do sebe som zatvorila

ale budú stále pootvorené

toto spievali tí pred tebou

a teraz ti to spievam ja

o chvíľu sa zo mňa stane

ten posledný strom na zrúbanie

a nič sa nezmení len sa posunie hranica lesa

a ty ideš ďalej

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vždy som chcela byť vo vode

Čo sa týka vody v prírode

také jazerá napríklad

bojím sa kaprov a sumcov

raz som pozerala dokument o ľudožravých sumcoch v nemecku majú napísané metalovým fontom na tričkách techno

kričia berlin

stiahnú ťa pod lekná

kapre ti spravia cucflek na miesto

kde ti rolák už nedotiahne

daj si radšej slnečné okuliare a odpláv

ale nie

stihli vystaviať priehradu

Nemám rada ani kúpaliská

Nemám rada ležať v teplej vode

Nemám rada ležať vo vani

konkrétne v tej mojej

pukliny spôsobené voľnými pádmi

škrabance spôsobené obrovskými zahnutými nechtami predošlých nájomcov vyšúchané fľaky od suchých piet mojich bývalých partnerov nie romantických

skôr biznis partnerov

obchodovali s mojou naivitou

zaľúbila som sa do nich

Mám rada dlhé sprchy

dlhé sprchové hadice

ženský rod od slova had

povedali im

neboj sa

sme len kamaráti

nechali ich tu

so mnou vo vani

už sa nikdy nevrátili

Mám rada dlhé sprchy

pri ktorých možno stáť

na vlhkej podložke

Cítiš to?

začínam sa meniť

možno zvážim ponuku

ďakujem

si naozaj pozorný

sadnem si

Pomaly vyškrabávam naše iniciály do usadeného vodného kameňa a+ty

a+všetci

a+ja

Zabudol si na mňa

a ja som sa rozmočila

už je neskoro na posledné zbohom

už dávno som si povedala

dovidenia

odtiekla som do potrubia